MESTSKÝ ÚRAD V ŽILINE

Materiál na rokovanie 
Mestského zastupiteľstva v Žiline

								

Číslo materiálu: _34_/2010

K bodu programu

Informatívna správa o priebehu prípravy komunitného plánu sociálnych služieb  mesta Žilina na roky 2010 - 2013

Materiál obsahuje: 	                                                          Materiál prerokovaný:			      						  
1.	Návrh na uznesenie				           Komisia sociálna, zdravotná a 
2.	Dôvodová správa					           bytová				
3.	Informatívna správa 				           Mestská rada v Žiline

Predkladá: 

Ing. Viliam Mikuláš
prednosta mestského úradu

Zodpovedný za vypracovanie:

JUDr. Jarmila Beszédesová
vedúca odboru sociálneho a bytového

Žilina, apríl 2010

NÁVRH NA UZNESENIE

Uznesenie č. __/2010

Mestské zastupiteľstvo v Žiline

I.	berie na vedomie

1.	Informatívnu správu o priebehu prípravy komunitného plánu sociálnych služieb mesta Žilina na roky 2010 – 2013.

DÔVODOVÁ SPRÁVA

Na základe prípravy komunitného plánu sociálnych služieb mesta Žilina na roky 2010 – 2013, ktorý sa realizuje v zmysle zákona č.448/2008 Z. z. o sociálnych službách, iniciatívne predkladá odbor sociálny a bytový informatívnu správu o priebehu prípravy komunitného plánu sociálnych služieb. Predmetná správa bola odporučená na rokovanie pre Mestské zastupiteľstvo v Žiline komisiou sociálnou, zdravotnou a bytovou a Mestskou radou v Žiline.

Informatívna správa o priebehu prípravy komunitného plánu sociálnych služieb mesta Žilina na roky 2010 - 2013

	Podľa § 80 Zákona č. 448/2008 Z. z. o sociálnych službách, boli mestá a obce postavené pred povinnosť spracovať komunitné plány sociálnych služieb na svojom území, ktoré majú vychádzať z Národných priorít rozvoja sociálnych služieb v SR. 

	Komunitný plán sociálnych služieb mesta Žilina na roky 2010-2013, (ďalej len KPSS) je dokument analyzujúci súčasný reálny stav  sociálnych služieb v meste a ich kvalitu a rozvoj v budúcnosti. Výsledkom tohto strednodobého plánovania bude stanovenie krátkodobých cieľov a priorít smerujúcich k dlhodobej vízií rozvoja sociálnych služieb na území mesta Žilina. Obsahom KPSS je proces zisťovania potrieb, zdrojov a hľadania najvhodnejšej alternatívy smerujúcej k riešeniu oblasti sociálnych služieb v meste. KPSS je výsledkom rozvojových procesov komunitného plánovania ako najzákladnejšej metódy práce s komunitou. Medzi hlavné ciele KPSS patrí zmobilizovanie občanov mesta a spolupráca  mimovládnych organizácií, cirkevných združení, dobrovoľníkov a v neposlednom rade aj predstaviteľov samosprávy. Medzi účastníkov KPSS patria:

•	užívatelia sociálnych služieb
•	poskytovatelia sociálnych služieb
•	objednávateľ sociálnych služieb

	Občanom mesta je umožnené aktívne sa zapájať do procesu prípravy KPSS v meste, čím sa zvyšuje ich podiel na rozhodovaní, v akom rozsahu a zložení im budú sociálne služby poskytované. Hlavným prínosom KPSS pre mesto sú zistenia odlišností v potrebách sociálnych služieb a súčasne stanovenie priorít, čo budeme riešiť najskôr, čo v neskoršom čase a porovnanie potrieb s dostupnými finančnými zdrojmi.  
	Odbor sociálny a bytový, ako garant KPSS v meste Žilina, zahájil proces KPSS prostredníctvom oznamu na internetovej  stránke  Mesta Žilina. Elektronickou poštou pozval zástupcov mimovládnych organizácií, zástupcov poskytovateľov a prijímateľov sociálnych služieb a občanov  mesta Žilina na prvé spoločné stretnutie, ktoré sa konalo dňa 04.11.2009. Na tomto stretnutí bola odsúhlasená organizačná štruktúra KPSS (obr.č.1) a súčasne boli podľa záujmu a problematiky vytvorené  štyri základné pracovné skupiny (ďalej PS) s rôznym zameraním a dôrazom na pokrytie všetkých cieľových skupín. 

•	PS Rodina a deti
•	PS Seniori
•	PS Osoby ohrozené sociálnym vylúčením
•	PS Osoby so zdravotným postihnutím

	Príprava KPSS prebieha v troch rovinách, formou stretnutí jednotlivých pracovných skupín, pravidelnými stretnutiami vedúcej odboru sociálneho a bytového s koordinátormi pracovných skupín a veľkých koordinačných pracovných stretnutí všetkých zúčastnených na komunitnom plánovaní, ktoré sú organizované raz do mesiaca. Na týchto stretnutiach sa prezentujú výstupy z jednotlivých pracovných skupín, zvažujú a dojednávajú sa ďalšie kroky smerujúce k naplneniu cieľov. Jednotlivé pracovné skupiny sa stretávajú vždy medzi koordinačnými zasadnutiami všetkých pracovných skupín. Pracovné skupiny zasadajú v priestoroch Denného centra na Hornom Vale č.24. Postup plánovania sociálnych služieb je metodicky usmernený etapami KPSS, ktorý bol vytvorený a odsúhlasený všetkými účastníkmi. Týmito etapami bola zadefinovaná postupnosť krokov  pri KPSS v meste Žilina.
	Prvotnou úlohou všetkých pracovných skupín bolo zistiť potreby prijímateľov sociálnych služieb, ktoré zastupujú. Ku dňu 31.03.2010 bol realizovaný zber údajov prostredníctvom dotazníka, ktorý bol určený všetkým poskytovateľom sociálnych služieb s cieľom zmapovať stav ponúkaných sociálnych služieb v meste Žilina. V súčasnosti odbor sociálny a bytový vyhodnocuje získane údaje od poskytovateľov sociálnych služieb, ktoré budú premietnuté do analýzy poskytovateľov na území mesta Žilina. Dotazník bol zaslaný priamo poskytovateľom sociálnych služieb a zverejnený na stránke Mesta Žilina, v sekcii komunitné plánovanie. Medializácia prebieha cez rôzne informačno-komunikačné média, ako web Mesta Žilina, facebook, email, tlačové správy určené pre printové média a i. Kontinuálne po vyhodnotení dotazníka poskytovateľov sociálnych služieb bude nasledovať zisťovanie údajov zameraných na potreby a postoje obyvateľov mesta Žilina k poskytovaným sociálnym službám. Propagácia dotazníka bude realizovaná vyššie uvedenými  informačnými zdrojmi, ako aj zapojením anketárov na rôznych miestach /ulice mesta, inštitúcie, klientske centrum MsÚ a i./. Dotazník pre občanov  bude uverejnený aj na internetovej stránke mesta s možnosťou on-line vyplnenia. 
	V súvislosti s finančným dopadom na rozpočet mesta Žilina je potrebné uviesť, že na rozdiel od iných samospráv krajských miest kde KPSS bol zadaný na vypracovanie rôznym podnikateľským, či neziskovým organizáciám radovo za niekoľko desiatok tisíc euro, Mesto Žilina spracováva KPSS  samostatne v spolupráci s riadiacou skupinou, účastníkmi KPSS a zamestnancami odboru sociálneho a bytového. Týmto spôsobom sme chceli využiť potenciál odborníkov a zapojenie do komunitnej práce poskytovateľov sociálnych služieb a dobrovoľníkov.
                Finančne bude hradený len dotazníkový prieskum , vyhodnocovanie dotazníkov a spracovanie analýzy výsledkov prieskumu, čo bude finančná čiastka približne 5.000€.
Súčasne chceme požiadať o spoluprácu a zapojenie do prieskumu aj Vás, poslancov mestského zastupiteľstva, ktorých názory a postoje sú dôležité k tomu, aby sme dokument KPSS v meste Žilina prijali a realizovali.
	Po získaní relevantných údajov, ktoré obsahujú informácie od súčasných a potencionálnych prijímateľov ako aj poskytovateľov sociálnych služieb, bude možné vytvoriť jednotlivé analýzy vrátane SWOT analýzy, ktorá bude základom k vypracovaniu odporúčaní pre každú pracovnú skupinu.
	Do procesu plánovania sociálnych služieb sa do dnešného dňa zapojilo 51 občanov  mesta Žilina z  27 zväčša mimovládnych organizácií (obr.č.2-3). Všetky informácie, ktoré sa týkajú vývoja KPSS, ako sú etapy komunitného plánovania, pozvánky na stretnutia, zápisnice zo stretnutí, výstupy pracovných skupín sú zverejňované priebežne na internetovej stránke  Mesta Žilina. 
Ukončenie procesu KPSS  mesta Žilina na roky 2010 – 2013 je stanovené na koniec mesiaca júl, kedy dokončia jednotlivé pracovné skupiny konečný súhrn priorít a opatrení, ktoré budú tvoriť základ návrhu 1. Komunitného plánu sociálnych služieb mesta Žilina na roky 2010-2013.  
Po tomto termíne bude nasledovať verejné pripomienkové konanie, schvaľovací proces v komisií zdravotnej, sociálnej a bytovej pri mestskom zastupiteľstve a schválenie dokumentu KPSS mesta Žilina na roky 2010-2013  Mestským zastupiteľstvom v Žiline.   

Obr. č.1: organizačná štruktúra KPSS

		

PS Rodina a deti
koordinátor:  Mgr. Milada Bohovicová

•	deti a mládež ohrozená spoločensky nežiaducimi javmi
•	rodiny s deťmi
•	mladí dospelí po náhradnej ústavnej starostlivosti,
•	rodiny, náhradné rodiny
•	obete domáceho násilia, týrania a trestných činov a i.  

PS Seniori
koordinátor: Mgr. Alena Hrončeková

PS Osoby ohrozené sociálnym vylúčením	
koordinátor: Katarína Gregorová
		 
•	osoby bez prístrešia
•	osoby žijúce v sociálne vylúčených, segregovaných komunitách
•	osoby, ktoré vedú rizikový spôsob života, alebo sú týmto spôsobom života ohrozené /nezamestnaní a i./
•	osoby ohrozené závislosťou alebo závislé na návykových látkach /drogy, alkohol a i./
•	etnické, národnostné skupiny / napr. Rómovia a i./
			
PS Osoby so zdravotným postihnutím
Koordinátor: PhDr. Soňa Holúbková

•	osoby s mentálnym postihnutím
•	osoby s telesným postihnutím
•	osoby so zmyslovým postihnutím
•	osoby s duševným postihnutím
•	osoby s kombinovaným postihnutím a i.

Obr. č.2:  počet osôb podieľajúcich sa na tvorbe KPSS

Obr. č.3: poskytovatelia sociálnych služieb zapojení v KPSS